蔡忠惠家觀墨蹟
作者：劉克莊
朝代：宋

paragraphs: 維蔡郡之望，過者必式閭。
嚴嚴端明廳，遺像猶肅如。
頗聞手澤富，儻許窺珍儲。
主人命發笥，棐几同卷舒。
比顔倍秀麗，眡柳加敷腴。
亳杭兩記在，妙與蠟本殊。
洛橋字尤佳，其大徑尺餘。
班班名臣帖，煌煌昭陵書。
坐令承學士，若覩慶曆初。
向來故家物，聚散何忽諸。
祭器抱它適，玉軸棄路隅。
端明夢奠時，譍門惟一孤。
厥裔日以蕃，廟院蜂房居。
寸紙惜如命，不博明月珠。
乃知儒澤遠，浮榮無根株。
勗哉守視者，巾襲防蠹魚。